ભારતમાં તેના ર૧ બિઝનેસ ટુ બિઝનેસ કેશ એન્ડ કેરી સ્ટોર્સ દ્વારા વેપારીઓને જથ્થાબંધ માલ વર્ષોથી વેચે છે. વૉલમાર્ટ દુનિયાભરમાં જે માલસામાન વેચે છે તેમાં ઈ-કોમર્સનો હિસ્સો માત્ર ત્રણ જ ટકા છે. ભારતમાં હવે તેનો ફેલાવો વધશે તેમ ટકાવારી પણ વધશે. જીએસટી લાગુ પડ્યા પછી તેનું વ્યવસ્થાતંત્ર સુરેખ બનશે તેમ તેમ ઈ-કોમર્સ અને કુલ રિટેઈલિંગનું પ્રમાણ વધશે તેમ કેટલાક નિષ્ણાતોનું માનવું છે, પણ રિટેઈલિંગમાં નોંધવા લાયક નવો ટ્રેન્ડ એ જોવાઈ રહ્યો છે કે જે કંપનીઓ ઈ-કોમર્સમાં જ રહીને સફળ થઈ તેઓ હવે પોતાના રિટેઈલ સ્ટોર્સ ખોલી રહી છે. તેઓની ફિલોસોફી છે કે ફિઝિકલ (શોપ) સ્ટોર અને ઈ-કોમર્સ એકબીજાના હરીફના બદલે પૂરક બની શકે છે. ભારતમાં પાંચ વર્ષ પૂરા કરી ચૂકેલી એમેઝોન હવે એક એવા પ્રયાસમાં સામેલ થઈ છે જેમાં આદિત્ય બિરલાની કરિયાણાની દુકાનોની ચેઈન જે ‘મૉરલ્લ નામથી ચાલે છે તેને હસ્તગત કરવાની પેરવી થઈ રહી છે. મુકેશ અંબાણીની રિલાયન્સ ઈન્ડસ્ટ્રીઝ લિમિટેડ પણ ઓનલાઈન વેપાર વિશ્વમાં પોતાના માટે જગ્યા બનાવવામાં પ્રવૃત્ત બની છે. ૪૧મી વાર્ષિક સામાન્ય સભામાં મુકેશ અંબાણી બોલ્યા હતા કે રિલાયન્સ ઈન્ડસ્ટ્રીઝ ઓનલાઈન અને ઓફલાઈનના સંમિશ્રણ (હાઈબ્રિડ) વડે એક નવા કોમર્શિયલ વેપાર પ્લેટફોર્મમાં આગળ વધવા માગે છે. રિલાયન્સ રિટેઈલની દુકાનોના નેટવર્કને જીઓના ડિજિટલ નેટવર્ક સાથે સાંકળીને રિલાયન્સ નવું હાઈબ્રિડ પ્લેટફોર્મ તૈયાર કરશે.